Секторот за инспекциски надзор во областа на социјалната заштита и заштита на децата при Министерството за труд и социјална политика преку инспекторот за социјална заштита Никола Димитровски со службена легитимација број 28-0003, изврши вонреден инспекциски надзор над субјектот ЈУ Меѓуопштински центар за социјална работа на град Скопје со седиште на ул.Никола Вапцаров бр.11, застапуван од Директорот Изеир Мемеди, со Записник број ИП1 16-220 од 12.07.2024 година ја утврди фактичката состојба и врз основа на член 338 од Законот за социјалната заштита („Службен весник на Република Северна Македонија” број 104/2019, 146/2019, 275/2019, 302/2020, 311/2020, 163/2021, 294/2021, 99/2022, 236/2022 и 65/2023) го донесе следното

**Р Е Ш Е Н И Е**

Се наредува на Изеир Мемеди, Директор на ЈУ Меѓуопштински центар за социјална работа на град Скопје, за отстранување на констатираните недостатоци и неправилности во примената на Законот за социјалната заштита, подзаконските, општите, поединечните и другите акти донесени врз негова основа, да ги преземе следните мерки во определените рокови:

1. Центарот, да постапи по поднесеното барање бр.уп1 1801-2018/23 на ден 20.12.2023 година во предметот на лицето Л. Д. во постапката за остварување и користење на правото на гарантирана минимална помош, согласно член 261 став 1 од Законот за социјалната заштита.

**Рокот за извршување на изречената инспекциска мерка изнесува 20 дена од денот на приемот на решението**

2. Раководното или друго овластено лице во Центарот се задолжува, веднаш по истекот на рокот за извршување на инспекциските мерки, а најдоцна во рок од три дена писмено да ги извести инспекторите дали се извршени инспекциските мерки, согласно член 334 став 4 од Законот.

Жалбата изјавена против ова решение, не го одлага неговото извршување.

**О б р а з л о ж е н и е**

Секторот за инспекциски надзор во областа на социјалната заштита и заштита на децата при Министерство за труд и социјална политика врз основа на член 329 став 1 алинеја 3 од Законот за социјалната заштита, преку инспекторот Никола Димитровски со службена легитимација број 28-0003, изврши вонреден инспекциски надзор на ден 10.07.2024 година во ЈУ Меѓуопштински центар за социјална работа на град Скопје - Служба за права и услуги на подрачје на општина Шуто Оризари, со седиште на ул. Индира Ганди б.б, застапуван од Директорот Изеир Мемеди и состави Записник број ИП1 16-220 од 12.07.2024 година, во кој се констатирани недостатоци и неправилности во постапката за остварување и користење на правото на гарантирана минимална помош, во предметот на корисникот Л. Д..

За отстранување на утврдените недостатоци и неправилности изречени се инспекциски мерки и определен е рок за постапување.

Жалбата не го задржува извршувањето на решението согласно член 340 став 2 од Законот.

Врз основа на изнесеното се одлучи како во диспозитивот на ова решение.

**Правна поука:** Против ова решение може да се изјави жалба до Државната комисија за одлучување во втор степен од областа на инспекцискиот надзор и прекршочната постапка во рок од 15 дена од денот на приемот на решението.

Подносителот на жалба плаќа административна такса за жалба во износ од 250,00 денари.

Решено во службените простории на Министерството за труд и социјална политика - Сектор за инспекциски надзор во социјалната заштита и заштита на децата, под број ИП1 16-220 од 19.07.2024 година.

**Виш инспектор за социјална заштита:**

**Никола Димитровски**